
ΔΕΛΤΙΟ ΤΥΠΟΥ 
Παγκόσμια Ημέρα κατά της Βίας σε Βάρος των Υγειονομικών
Σήμερα Παγκόσμια Ημέρα κατά της βίας σε βάρος των Υγειονομικών, στην περιοχή μας και συγκεκριμένα στο ΚΥ Τυρνάβου αμαυρώθηκε από την άγρια επίθεση εναντίον γιατρού κατά την άσκηση των καθηκόντων του, και αποτελεί το δεύτερο περιστατικό μετά την σεξουαλική κακοποίηση άλλου υγειονομικού πριν λίγες μέρες στο ίδιο ΚΥ.
Οι συνάδελφοί μας εργάζονται νυχθημερόν απροστάτευτοι, ανυπεράσπιστοι και χωρίς νομική και ψυχολογική υποστήριξη από την υπηρεσία τους. Αυτή η πραγματικότητα επιφορτίζει με τεράστιες ευθύνες κάθε αρμόδιο.
Οι γιατροί βιώνουν μαζί με τους ασθενείς τους τον πόνο και την αγωνία. Στέκονται δίπλα τους στις πιο δύσκολες στιγμές. Μοχθούν για την υγεία τους. Αλλά δεν είναι σπάνιες οι περιπτώσεις που αυτό όχι μόνο δεν εκτιμάται, αλλά ακυρώνεται με πράξεις βίας εναντίον τους!
Η 12η Μαρτίου είναι Παγκόσμια Ημέρα κατά της Βίας σε Βάρος των Υγειονομικών. Όλων εκείνων που φορούν τη λευκή μπλούζα και μοχθούν να σώσουν την ανθρώπινη ζωή. Στην Ελλάδα, από την εποχή των μνημονίων και μετά, με την αύξηση των ελλείψεων και της υποστελέχωσης στα δημόσια νοσοκομεία, οι γιατροί και οι νοσηλευτές έγιναν αποδέκτες βιαιοπραγιών από ορισμένα άτομα που θεωρούν ότι για τις παθογένειες του συστήματος φταίει ο άνθρωπος με τη λευκή μπλούζα που βρίσκεται μπροστά τους. 
Η ελληνική πολιτεία, μετά από επανειλημμένες και επίμονες εισηγήσεις του Πανελλήνιου Ιατρικού Συλλόγου, αυστηροποίησε πρόσφατα τις ποινές για τις περιπτώσεις αυτές, που έχουν βάλει συχνά σε κίνδυνο γιατρούς και νοσηλευτές.

